Plaaslike filatelis bekroon | George Herald
Plaaslike filatelis bekroon
Thursday, 01 November 2012, 13:45
Plaaslike filatelis, Bernard du Plessis.
SUID-KAAP LEEFSTYL NUUS - Bernard du Plessis, 'n bekende filatelis van Stilbaai is die afgelope naweek by die Suid-Afrikaanse nasionale seëluitstalling bekroon vir 'n buitengewone driekuns wat hy behaal het. Hy het drie versamelings vertoon en vir al drie goue medaljes gekry.
Meer as 8 000 albumbladsye met seëls en posstukke is uitgestal by die nasionale seëlskou, wat vanjaar in Port Elizabeth gehou is.
Bernard is bekend vir sy uitgebreide versamelings van posmateriaal wat getuig van die Anglo-Boereoorlog (1899-1902).
Twee versamelings wat in die ope klas uitgestal is, was oor die pos van Ragama, 'n krygsgevangenekamp in Indië waar moeilike Boere aangehou was en oor die pos van Boere wat tydens die oorlog in Portugal geïnterneer is.
'n Aantal Boere het die grens na Mosambiek oorgesteek om te hegroepeer, maar die Britse regering het Portugal, wat neutraal was gedwing om hulle weg te voer. Albei versamelings vertoon seldsame posstukke en is met goue medaljes vereer. 'n Groot goue medalje is ook aan sy derde uitstalling, Draaksteek met poskaarte toegeken.
Hy het talle poskaarte gewys wat in Europa gedruk was met spotprente wat op koningin Victoria, die Britse generaals en Britse troepe in die algemeen gemik is.
In feitlik alle lande in Europa, selfs in Rusland is sulke poskaarte gedruk.
Afgesien van die medalje het hierdie mooi versameling twee spesiale pryse gekry, naamlik die beker vir die beste in die poskaart-afdeling, asook die FAK-trofee vir die versameling met die beste byskrywing in Afrikaans.